Kęstutis Trimakas

**Kęstutis Antanas Trimakas** (1930 m. vasario 21 d. Kaune – 2013 m. liepos 19 d. Čikagoje, JAV) – Lietuvos kunigas jėzuitas, psichologas, redaktorius.

## Biografija
1948 m. baigė Miuncheno lietuvių gimnaziją. 1949 m. atvykęs į JAV įstojo į jėzuitų broliją. Vestono koledže baigė filosofijos ir teologijos mokslus, Bostono koledže įgijo humanitarinių mokslų magistro laipsnį. 1960 m. birželio 18 d. įšventintas kunigu.

Nuo 1960 m. žurnalo „Laiškai lietuviams“ viceredaktorius, 1962–1969 m. vyriausiasis redaktorius. 1969–1972 m. Čikagos Lojolos universitete (*Loyola University, Chicago*) studijavo psichologiją, apgynė daktaro disertaciją; 1982 m. profesorius. Dirbo kaip psichologas ligoninėse, atliko pastoracinį darbą, redagavo žurnalus. 1975–1983 m. žurnalo „Ateitis“ vyriausiasis redaktorius. Nuo 1977 m. Lituanistikos instituto bendradarbis. 1980–1991 m. vienas žurnalo „Aidai“ redaktorių.

1992–2008 m. dėstė Lietuvos aukštosiose mokyklose: 1992–2008 m. VDU Katalikų teologijos fakultete, 1996–2005 m. Šv. Antano religijos studijų institute Kretingoje, 1998–1999 m. Klaipėdos universiteto Pedagogikos fakulteto Katechetikos katedroje, 2004–2007 m. Šiaulių universiteto Edukologijos fakulteto Katalikų tikybos katedroje, 2005–2006 m. Vilniaus pedagoginio universiteto Istorijos fakulteto Katalikų tikybos katedroje; taip pat Kauno ir Vilkaviškio kunigų seminarijose. Dalyvavo atkuriant Vytauto Didžiojo universitetą, dvi kadencijas ėjo VDU Senato nario pareigas; profesorius.

2013 m. spalio 1 d. urna su palaikais palaidota Kauno Prisikėlimo bažnyčios kriptoje.

## Bibliografija

* Ieškančiojo pėdsakai: evangeliniai mąstymai. – Dyer (IN): Židinys, 1989. – 267 p.
* Jėzaus gyvenimo iliustracijos: pagal Marijos Valtortos veikalą „Žmogaus-Dievo poema“. – Čikaga: Židinys, 1994. – 134 p.
* Dvylika atsiliepimų į Dievo meilę. – Kaunas: LKB TK Komisijos leidykla, 1995. – 103 p. – ISBN 9986-556-10-4
* Žmogaus aukščiausi skrydžiai: religinių išgyvenimų psichologija. – Kaunas, 1996. – 237 p. – ISBN 9986-556-32-5
* Asmenybės raida gyvenime. – Kaunas: Tarpdiecezinės katechetikos komis. leidykla, 1997. – 326 p. – ISBN 9986-556-61-9
* Tikint bręsti. – Kaunas: Lietuvos katechetikos centro leidykla, 1998. – 370 p. – ISBN 9986-556-72-4
* Priimti Jėzų Kristų ir gyventi su juo: pagal Jono Pauliaus II enciklikas. – Kaunas: XXI amžius, 1998. – 63 p.: iliustr. – ISBN 9986-455-09-X
* Ieškančiojo pėdsakai: evangeliniai mąstymai. – 4-asis leidimas. – Kaunas: Lietuvos katechikos centro leidykla, 1999. – 267 p. – ISBN 9986-556-12-0
* Jaunimas: patirtis ir įžvalgos. – Kaunas: Lietuvos katechetikos centro leidykla, 2000. – ISBN 9986-556-90-2
* Gero medžio geri vaisiai: faktai ir teiginiai apie Medjugorję. – Kaunas: Naujasis amžius, 2002. – 30 p. – ISBN 9955-426-18-7
* Marija: „Aš kviečiu jus“: Medjugorjė: įvykiai, žodžiai, vaisiai. – Kaunas: Naujasis amžius, 2002. – 173 p. – ISBN 9955-426-17-9
* Asmenybės raida gyvenime. – 2-asis leidimas. – Kaunas: Marijonų talkininkų centro leidykla, 2002. – 325 p. – ISBN 9955-9357-6-6
* Jonas Paulius II: gyvenimas, idėjos, veikla. – Kaunas: Marijonų talkininkų centras: Gyvybės kultūra, 2005. – 31 p. – ISBN 9955-629-07-X
* Šauksmas iš Sibiro: Adelė Dirsytė ir kalėjime sudaryta maldaknygė. – Kaunas: MTC leidykla, 2005. – 23 p.: portr. – ISBN 9955-629-06-1
* Motina ir tėvas dukros ir sūnaus patirtyje. – Kaunas: Marijonų talkininkų centro leidykla, 2005. – 80 p. – ISBN 9955-629-05-3
* Turėti gyvenimo apsčiai. – Kaunas: Marijonų talkininkų centras: Gyvybės kultūra, 2006. – 39 p. – ISBN 9955-629-11-8
* Kristuje gyventi ir kurti. – Kaunas: Marijonų talkininkų centras: Gyvybės kultūra, 2006. – 16 p. – ISBN 9955-629-10-X
* Jis man dovanojo būtį: eilėraščių rinkinys, 1980–2010. – Kaunas: MTC, 2010. – 160 p. – ISBN 978-9955-629-22-1


## Įvertinimas
* 2010 m. VDU garbės daktaras

## Šaltiniai